الفسطاط مدينه بناها عمرو بن العاص فى مصر حوالى سنة 641. تاريخ بنا الفسطاط مش متفق عليه فبيقول البلازدرى انه بدأ بعد استيلاء العرب على بابليون ، لكن غالبية المؤرخين بيقولو انه ابتدا بعد الاستيلاء على اسكندريه. الفسطاط فضلت عاصمة مصر لغاية سنة 750 لما غزا العباسيين مصر ، و بعد العباسيين مادمرو العاصمه القطائع اللى بناها احمد بن طولون بقت الفسطاط عاصمه تانى من 904 ل 969 لما بنى الفاطميين مدينة القاهره. اتعرفت الفسطاط كمان باسم " مصر " . ابتدت الفسطاط فى اقصى جنوب الضفه الشرقيه للقاهره الحاليه شمال مدينة بابليون عاصمة مصر التانيه بعد اسكندريه و مقر الحكم البيزنطى. ساعد على اختيار الموقع وجود بركة الحبش فى جنوب حصن بابليون. و من القصص الخياليه انها اتسمت بالفسطاط لانها اتأسست حوالين فسطاط ( يعنى خيمه ) عمرو بن العاص و ان يمامه بريه عششت عليها و باضت و افرخت عليها. الحكايه الخرافيه دى فضلت متداوله لغاية ما اكتشفت برديه مكتوبه باليونانى و العربى بينت العلاقه بين كلمة " الفسطاط " العربيه و كلمة " فوساتون " اليونانيه Phossaton اللى معناها " المعسكر " اللى حواليه خندق و فى اللاتينى " فاستين " Fassatin. كلف عمرو بن العاص كذا واحد بالاشراف على البنا و بيقول البلاذرى ان الزبير بن العوام هو اللى اختط مدينة الفسطاط.